《古辞》
元代·张九思

郁郁空山苍，霭霭远村树。濯濯明月辉，汩汩寒波注。

松风韵素琴，菱塘飞白鹭。中有太古人，散发振遥步。

俗书吾不解，长镵吾不恶。一饱乃弃余，一饮尽仙露。

世士无与言，吐纳骈新故。寒天变暄暖，古老还童孺。

鼾卧十丈岩，流云相驻护。有时独啸声，垠谷莽回互。

作者简介：（1242—1302）大都宛平人，字子有。世祖至元二年，入备宿卫，侍太子真金，以工部尚书兼东宫都总管府事。十九年，高和尚、千户王著杀丞相阿合马。九思率宿卫平定事变，捕获著等。累拜中书平章事，加大司徒。